google/wiki40b huggingface dataset:
Glastonbury

Beskrivelse

Spor fra gangveier og veifyllinger gjort av tømmerstokker i oldtiden, som Sweet Track, viser at området har vært bosatt siden neolittisk tid (steinalderen). Bronsealderens Glastonbury Lake Village (som er et moderne navn) var en landsby formet som en crannóg eller menneskeskapt øy med hus og hytter på stolper i innsjøen. Denne ligger ved det gamle elveløpet til Brue, rundt 3 km vest for dagens by Glastonbury. Angelsaksiske Centwine, konge av Wessex i 676–686, var den første beskytter av klosteret Glastonbury Abbey som kom til å dominere byen de neste 700 årene. Som et av de fremste og viktigste klostre i England, var det lokaliseringen av Edmund Jernsides kroning i 1016. Mange av de eldste bevarte bygningene i byen, inkludert Tribunal, George Hotel og vertshuset Pilgrims' Inn og Somerset Rural Life Museum, som er basert i en gammel tiendelåve, er tilknyttet klosteret. Kirken for Johannes Døperen er datert til 1400-tallet.
Byen ble et senter for handel, noe som førte til reisningen av markedskors, konstruksjonen av Glastonburykanalen, og Glastonbury og Street jernbanestasjon, den største stasjonen langs den opprinnelige Somerset and Dorset Joint Railway. Brue Valley Living Landscape er et bevaringsprosjekt administrert av Somerset Wildlife Trust. Nær ved ligger nasjonalparken Ham Wall.
Glastonbury har blitt beskrevet som New age-samfunn som har tiltrukket seg folk med slike livsholdninger og nyhedenske strømninger. Stedet er kjent for myter og legender knyttet til Glastonbury Tor, Josef fra Arimatea, Den hellige gral, og kong Arthur. Det har blitt hevdet at Josef kom til Glastonbury og stakk staven sin ned i bakken og derfra vokste det opp en form for hagtorn kalt Glastonbury Thorn. Landskapet rundt byen har blitt hevdet å representere zodiaken (dyrekretsen), dog uten større holdepunkter. Glastonburyfestivalen, som arrangeres årlig siden 1981 i nabolandsbyen Pilton, har sitt navn etter byen.
Åfarnes

Åfarnes er en bygd og et fergested, lengst nordvest i Rauma kommune i Møre og Romsdal. 
Fergestrekningen er en del av fylkesvei 64 og går ytterst i Langfjorden over til Sølsnes i Molde kommune. Verdens første gassdrevne ferge, MF «Glutra», gikk opprinnelig i sambandet Sølsnes–Åfarnes. 
Navnet Åfarnes kommer fra gammelt Allfarnes – et nes der alle reisende farer forbi. Åfarnes har vært gjennomfartsåre siden historisk tid. Åfarnes ligger ved Romsdalsfjorden, med fjordene Rødvenfjorden og Langfjorden som «armer» på hver side.
Naturen minner om det man finner i ytre strøk. Fjellene er lavere og liene slakkere enn de indre delene av kommunen. Åfarnes har varmtemperert klima, og vintrene er relativt milde, mens somrene er noe kjøligere. Nedbørsmengden ligger på rundt 1500 mm langs fjorden. Ved fjorden er middeltemperaturen i januar omkring 0 °C.
Darwish (navn)

Etymologi

Darwish har opprinnelse i det persiske ordet darvīsh (persisk: درویش), som betyr «tigger» eller «fattig», og brukes om asketer (dervisjer) innen sufismen.
Allison Janney

Karriere

Janney studerte ved Royal Academy of Dramatic Art etter uteksamineringen fra Kenyon College i 1982. I 1996 spilte hun i skuespillet Present Laughter på Broadway. Hun har blitt nominert til to Tony Awards for Broadway-oppsetningene A View From the Bridge (1997) og 9 to 5 (2009). Janney har vunnet sju Primetime Emmy Awards for arbeidet på fjernsyn, blant annet for rollen som C. J. Cregg i dramaserien Presidenten (1999–2006). I 2014 vant hun en ny Emmy-pris for gjesterollen som Margaret Scully i dramaserien Masters of Sex. Hun har også vunnet priser for rollen som Bonnie Plunkett i komedieserien Mom (f.o.m. 2013).
Janney har også spilt i flere filmer, blant annet Presidentkandidaten (1998), Drop Dead Gorgeous (1999), 10 ting jeg hater ved deg (1999), The Hours (2002), Oppdrag Nemo (2003), Over hekken (2006), Hairspray (2007), Juno (2007), The Way, Way Back (2013),  Mr. Peabody & Sherman (2014), Tammy (2014), Get on Up (2014), Spy (2015), Oppdrag Dory (2016), The Girl on the Train (2016) og Tallulah (2016).
Hun har vunnet flere bransjepriser for rollen som Tonya Hardings mor LaVona Fay Golden i den mørke humorfilmen I, Tonya (2017). Janney vant en Golden Globe, en Screen Actors Guild Award, en Critics' Choice Movie Award og Oscar for beste kvinnelige birolle for rolleskildringen. Kjetil Lismoen fra Aftenposten roste Janneys rolletolkning: «Hun er tildelt filmens beste replikker, og leverer dem med nådeløs timing og overbevisende selvforakt.»
Hun har for øvrig vunnet to Screen Actors Guild Award for ensemblearbeidet i filmene American Beauty (1999) og Barnepiken (2011).
Brukeradministrasjonssystem

Et brukeradministrasjonssystem (BAS) håndterer personers brukerkontoer og passord, med tilhørende metainformasjon. Et BAS er også et system for identitetsforvaltning og kalles derfor også et identitetsforvaltningssystem.
Terrorangrepet i Colombo 16. mai 2008

Bakgrunn

Tamiltigrene har slåss siden 1983 for en uavhengig stat for Sri Lankas etniske tamilminoritet i nord og øst, etter tiår med å bli marginalisert av den Sinhalese-dominerte regjeringer. Kampen har krevd livene til mer enn 70.000 mennesker.
Sentrale representanter for regjeringen har lovet å knuse opprørsgruppen innen 2008, og kampene har rast i månedsvis på frontlinjene av den de facto staten i nord.
Den srilankiske hæren har i tiden før dette terrorangrepet drevet med flere militære offensiver nord i landet hvor Tamiltigrene er sterkest. Tidligere i uka ble nesten 60 opprørere drept i løpet av to dager med kamper. I januar 2008 brøt regjeringen en våpenhvileavtale fra 2002. Myndighetene hevdet at våpenhvilen ble brukt av Tamiltigrene til å omorganisere seg og ruste opp.
Utdypende artikkel: Etnisk konflikt i Sri Lanka

Angrepet

Terrorangrepet skjedde i Colombos sitt Fort distrikt, nær Hilton Hotel, klokken 1230 lokal tid, nært et politisjekkpunkt like utenfor hotellet. En selvmordbomber på en motorsykkel skal ha kjørt denne rett inn i en buss med politifolk. Området regnes som et av de sikreste i Colombo, da bl.a President Mahinda Rajapaksa har sin resident i området.

Skader

10 ble drept, derav åtte politifolk, og mer enn 85 skadet i eksplosjonen.

Ansvar

President Mahinda Rajapaksa i Sri Lanka anklaget Tamiltigrene for å stå bak angrepet, og sa at de var «feige og brutale».
Besøk i fengsel i Norge

Besøk i fengsel i Norge er en ordning som skal sikre innsatte mulighet for kontakt med pårørende og bekjente. Ordningen er regulert i lovs form, men praktiseres noe forskjellig i ulike anstalter.

Generelt

Ordningen er regulert av straffegjennomføringslovens § 31. I utgangspunktet skal innsatte i norske fengsler kunne motta besøk av pårørende og venner i mens de er fengslet, dersom sikkerhetsmessige forhold tillater det. Kriminalomsorgen skal før besøk til innsatte i et lukket fengsel og ved behov i fengsel ved lavere sikkerhetsnivå, innhente opplysninger om den besøkendes vandel. Fengslene kan nekte besøk.
Rutinene for besøk varierer fra fengsel til fengsel. Hvis besøkstillatelse innvilges, skal den besøkende skal få tilsendt skriftlig besøkstillatelse i god tid før besøket. I tillegg tilsendes gjeldende besøksregler, slik at den som skal på besøk vet hva man skal forholde seg til. Den besøkende må ha med besøkstillatelsen og gyldig legitimasjon til besøk.
Fengslene ser det som en viktig oppgave å tilrettelegge besøk til innsatte som er omsorgspersoner for barn.

Pårørende

Pårørende er en viktig del av innsattes sosiale nettverk. Det er den innsatte selv som bestemmer hvem vedkommende vil ha besøk av, og innsatt kan lage ei liste over disse.
De fleste besøk gjennomføres i egne rom som er innrettet for dette formålet.

Besøk av barn

Fengslene skal legge til rette for at besøk av barn skal kunne foregå på en mest mulig skånsom måte. Fengslene har leker og barnebøker.

Besøkshus

I 2017 finnes det syv egne «besøkshus» eller «besøksleiligheter» i fengsler som er tilrettelagt for besøk av familier med barn der disse også kan overnatte. Besøk i hus eller leilighet er knyttet til egne regler og rutiner. Rødgata, Leira, Bredtveit, Bastøy, Halden, Ringerike og Bergen fengsel har hus eller leiligheter tilgjengelig for besøk.
PICARD

PICARD er en satellitt dedikert til samtidige målinger av den absolutt totale og den spektrale irradiansen på, diameteren og formen på solen og å sondere solens indre ved helioseismologiske metoder. Målinger som hentes inn under oppdraget vil gjøre det mulig å studere variasjoner som en funksjon av solaktiviteten. PICARD ble skutt opp sammen med Prisma-sonden 15. juni 2010 fra Dombarovsky nær Yasny i Russland.
Prøyssisk åpning

Varianter

Hvis hvit ønsker en roligere stilling er dekning av e4-bonden med 4.d3 et konservativ mulighet. Åpningen går over til den rolige «Giuocco Pianissimo» varianten av Italiensk etter 4...Lc5. Andre trekk er 4...Le7, 4...h6 eller det aggressive 4...d5.
Forsøk på å dekke bonden med 4.Sc3 fungerer ikke så bra. Svart kan spille 4...Sxe4! 5.Sxe4 d5, som vinner tilbake offiseren og overtar kontroll over sentrum. Hvis 4.Sc3 likevel spilles er det med tanke på å spille den spekulative Boden-Kieseritzky gambitten 4.Sc3 Sxe4 5.0-0.
Sentrumsbruddet 4.d4 gir hvit rask utvikling, men svart får slått ut de hvite sentrumsbøndene og får som regel utligning.
En av de mest kritiske testene er 4.Sg5 som truer på f7 og nesten forsert vinner en bonde, selv om tempotapet med springeren gjorde at spillere som Siegbert Tarrasch stemplet trekket som amatørmessig («ein richtiger Stümperzug»). Variantene kan være svært skarpe. Traxler-varianten 4...Lc5 ignorerer trusselen for rask utvikling. Flere ville varianter har blitt analysert til evig sjakk. Vanligere er 4...d5 5.exd5. Nå er 5...Sxd5?! svært risikabelt grunnet 6.Sxf7!? med farlig angrep eller det mer konservative, men også aktive 6.d4. I stedet pleier svart å ofre bonden med 5...Sa5, 5...b5 eller 5...Sd4.
VM i friidrett innendørs 2018 – Høydehopp kvinner

Høydehopp for kvinner under VM i friidrett innendørs 2018 ble arrangert 1. mars 2018.
Angst (band)

Historien

Angst var et band som sprang ut av Blitz-miljøet i Oslo. De debuterte i 1991 med to låter på en flexisingel som var et bilag til musikkavisen Rock Furore. Det var også et lengre intervju med Angst inne i avisen. I 1992 spilte de inn fire låter nede i kjelleren på Blitz som ble utgitt som en EP av tyske Heart First Recordings. I 1993 delte de en EP med japanske Idora. 
Arne Christian Skagen fortsatte i rockebandet Gluecifer.
Ålgård KFUK-KFUM-speidere

Ålgård KFUK-KFUM er en speidergruppe på Ålgård. De er en av de største gruppene i Rogaland krets av Norges KFUK-KFUM-speidere. Enhetene har møtene sine i Ålgård kirke, og har tilbud til alle gutter og jenter fra 6 år og oppover.

Historikk

Det har vært speiderarbeid på Ålgård siden 1932. Det var da i begynnelsen bare et arbeid for jenter. Ledere fra en gruppe på Sandnes var fødselshjelpere. Fra 1948 av ble det også opprettet en guttespeidergruppe. Jentene var organiserte i KFUK-speiderarbeidet, mens guttene var en del av Norges Speiderguttforbund. Fra 1964 gikk guttene inn i KFUM-speideren.
Jentene hadde hatt en hytte på Refsnes ved Øygardsvatnet, men på midten av 50-tallet arbeidet de for å bygge en ny felles speiderhytte. Arne Gjesdal på Bjelland lot dem sette opp hytta helt gratis på garden hans. Den ligger i dag fint til ved Sjurstjødna i området mellom RV45, Ravndal, Lima og Gjesdal.
I starten var det innsatsen til Odd og Gerd Helland som drev mye av speiderarbeidet på Ålgård. Siden lederne i gutte- og jentespeideren på Ålgård var gifte var det naturlig at det var et tett samarbeid mellom gruppene. Dette har fortsatt opp gjennom årene, og da KFUK-speiderne og KFUM-speiderne slo seg sammen i 2003 var det derfor bare en formalitet for gruppene på Ålgård å slå seg sammen til Ålgård KFUK-KFUM-speidere. Dette skjedde 19. februar 2004. I dag er speiderarbeidet på Ålgård stort og aktivt. Det er over 200 medlemmer, med en stor, velfungerende ledergruppe.

Arbeidet

Ålgårdspeiderne jobber etter metoden som Robert Baden-Powell lanserte da han etablerte speiderbevegelsen i 1907. De unge skal utvikle seg som samfunns- og ansvarsbevisste mennesker. Dette oppnår man gjennom arbeid i små grupper hvor aktiviteter i naturen, samarbeid med hverandre, leirliv, turgåing og kunnskap om naturen, sikkerhet og førstehjelp er sentrale emner. Det legges opp til at de unge skal kunne gjennomføre møter, aktiviteter og turer uten tilrettelegging fra voksne.

Baden Powell var offiser, og organiserte arbeidet etter en militær modell. Speiderne i dag er derfor organisert i tropper og patruljer, og bruker drakter med utsmykning etter ferdigheter og tilhørighet. De eldste i patruljen, patruljeførerne, leder de andre. De planlegger og gjennomfører møter og turer. Patruljeførerne har hjelp og støtte fra troppsledelsen, som kan hjelpe med utstyr, tilrettelegging og kunnskap dersom det behøves. Tanken bak patruljearbeidet er å la de unge få ta ansvar for seg selv og andre på et tidlig tidspunkt, og utvikle seg til ressurssterke og selvstendige individer. Samtidig utvikles samhørighetsfølelsen, og evnen til å jobbe i lag mot et felles mål.
Ålgårdspeiderne er dessuten organiserte gjennom KFUK-KFUM-arbeidet. Det betyr at i tillegg til å utvikle selvstendige, ansvarlige mennesker gjennom speiderarbeidet, ønsker de at gruppa skal være et sted hvor de unge kan bli kjent med kristendommen. Ålgårdspeiderne regner seg som en del av Den norske kirkes arbeid på Ålgård.
Luise Buchmann

Luise Buchmann (født 1884 i Hinweil i Zürcher Oberland, død 1944) var en sveitsisk protestantisk diakonisse i kantonsykehuset i Liestal, mystiker og forfatter.  Hun var først og fremst kjent for sine syner, hvori hun påsto å kunne samtale med Jesus Kristus, fremlegge egne og andres spørsmål og få svar i klartekst.  Det sies også at hun fikk opplysninger og visjoner om mennesker som trengte hjelp.

Eben Ezer

I 1927 grunnla Buchmann alders- og pleiehjemmet Eben Ezer (etter det bibelske Eben-Eser, «hjelpestein») i Frenkendorf i Basel-Landschaft.
Tørket frukt

Tørket frukt er frukt som er tørket, enten naturlig, med hjelp av en dehydreringsmaskin eller i industrielle anlegg. Tørking er en av de eldste, kjente konserveringsmetodene for både frukt og andre matvarer. Rosiner eller korinter (fra druer), svisker (fra plommer) og dadler er eksempler på populære tørkede frukter. Andre frukter som er gode tørket inkluderer epler, aprikoser, bananer, tranebær, fiken, kiwi, mango, papaya, pærer, ananas, jordbær og tomater. Mange av disse er handelsvarer som finnes i butikker med spesielt vareutvalg, som helsekost, og i innvandrerbutikker. Frukten kan brukes i matlaging, inklusive baking eller nytes som erstatning for snop.
En del frukter kan bare tørkes etter å ha blitt skåret i skiver eller småstykker. Dette er for å unngå råtning eller gjæring innenfra.  I tilknytning til skivingen, kan frukten dyppes i f.eks sukkerlake. 
Tørket frukt er vanlig ingrediens i en del ferdigretter som kjøpes på poser som skal blandes ut i vann og kokes opp. (Toro og Maggi er de mest sette merkene i butikkhyllene per 2009).

Industriell tørking

Tre forskjellige tørkemetoder brukes i industriell produksjon av tørket frukt: Frysetørking i vakuum, tørking i varmluftsanlegg og atmosfærisk frysetørking.
Tankar (øy)

Tankar er ei øy sør i Bottenvika. Den ligger ved Kvarken, i skjærgården i Öja i Karleby kommune i Österbotten, Finland. Avstanden til Karleby havn er 15 km. Vinterstid går det en vei over isen til fastlandet.
Øya er 900 meter lang og 500 meter bred, og inneholder fiskevær, losstasjon og fyret Tankar fyr.
På 1200-tallet dukket øya opp fra havet som en følge av landheving, og ble på 1500-tallet kjent som «Klippan». Det nåværende navnet kommer av finsk tankokari, «stangskjær». Dette viser til et gammelt sjømerke som ble satt opp på øya, ei steinrøys med ei stang med ei tønne i toppen.
Tankar fungerte i århundrer som base for fiskere og seljegere. Det ble også et viktig landemerke for sjøfarere. Et lyktehus hvor fiskerne gjorde tjeneste på skift, ble avløst av Tankar fyr som ble tent for første gang i 1889. Losstasjonen på Tankar stammer fra 1770-tallet, da magistratet lønna tre loser og fikk bygget ei losstue på øya. Stasjonen er fortsatt i drift, og den nåværende losbygningen ble bygget i 1975.
Som en hjelp til fiskerne i det gamle fiskersamfunnet på øya, ble det i 1754 bygget et lite kapell på øya. Kirkeplikten gjorde nemlig at fiskerne før dette måtte ro inn til Karleby soknekirke hver søndag. Kapellets ytre mål er 8,2 meter ganger 6,25 meter, og rommer ca. 100 personer.
Tankar er Finlands mest besøkte fyrøy. Om sommeren går det daglige ruteavganger med båt fra Karleby. For turistene på øya finnes det gjestebrygge, selfangstmuseum, kafé, gjestestue og røykbadstu. Kapellet, hvor det om sommeren arrangeres konserter og holdes andakter og vigsler, kan også regnes som et turiststed.
På øya er det tilrettelagt en natursti, og det er satt opp en stasjon for ringmerking og telling av fugler. Det er et førtitalls fuglearter som hekker på øya. Lyset fra fyret lokker til seg mange fugler i trekketida. Tankar er en av Finlands meteorologiske institutts kyststasjoner.
Hekabe

Foreldre

Antikkens kilder oppgir ulike foreldre for Hekabe. I henhold til Homer var Hekabe datter av kong Dymas av Frygia, men Euripides  og Virgil  skrev om henne som datteren av den trakiske kong Kisseos. Mytografene Pseudo-Apollodorus og Gaius Julius Hyginus lar spørsmålet være åpent om hvem av de to som var hennes far, men Pseudo-Apollodorus legger til en tredje mulighet: Hekabes foreldre kunne være den frygiske elveguden Sangarios og nymfen Metope.
En del versjoner fra verker som ikke lenger eksisterer er gitt sammendrag i skoliaer på Euripides' drama Hekuba: i henhold til disse var hun datter av Dymas eller Sangarios med najaden Euagora, eller med Glaukippe, datter av Xanthos; muligheten av at hun var datter av Kisseos er også diskutert. En skolia på Homer nevner at Hekabes foreldre var enten Dymas og nymfen Eunoe, eller Kisseos og Telekleia; Den siste muligheten ville gjøre henne til en søster av Theano, noe som også er bemerket av skolia på Euripides som er nevnt over.
I henhold til Suetonius i De vita Caesarum (De tolv cæsarer) likte keiser Tiberius å besvære de lærde med vanskelige og obskure spørsmål, og en av hans favoritter var «Hvem var Hekabes mor?»

Hekabe i andre antikke verker

Bibliotheca til Pseudo-Apollodorus hevder at Hekabe hadde en sønn ved navn Troilos med guden Apollon. Et orakle har spådd at Troja ikke ville bli beseiret om Troilos nådde alderen tyve år, men han ble drept av Akilles før den tid.
Hekabe er hovedfigur i to dramaer av Evripides: Trojanerinner og Hekabe. Førstnevnte beskriver hendelsene etter at Troja har falt, inkludert at Hekabe er gjort til slave av Odyssevs. Hekabe skjer også rett etter Trojas fall. Polydoros, den yngste sønnen til Priamos og Hekabe, er sendt til Polymestor, konge av Trakia, for å være i trygghet, men da Troja faller, myrder Polymestor den unge Polydoros. Hekabe får høre dette og da Polymestor kommer til den ødelagte byen, klarer Hekabe ved list å få ham blindet og deretter drepe hans to sønner.
En tredje fortelling sier at da hun ble gitt til Odyssevs som slave, snerret og forbannet hun ham, slik at gudene forvandlet henne til hund, noe som gjorde det mulig for henne å rømme unna.
I en annen tradisjon ble Hekabe gal etter å ha sett likene til sine barn Polydoros og Polyxena. Dante beskrev denne episoden i Inferno XXX: 13-20 som han hadde avledet fra italienske kilder.
Glans- og flatbiller

Utseende

Små til middelsstore biller (1 – 25 mm), sterkt varierende  i utseende. De fleste er ovale og hvelvede (for eksempel marihøner), men det er også en del arter som er avlange og flate (for eksempel flatbiller (Cucujidae)). Antennene er som oftest kølleformede og nokså korte.

Levevis

Gruppen oppviser et stort mangfold når det gjelder levevis. Alle artene er terrestriske (landlevende). Mange er knyttet til sopp, for eksempel kjuker og muggsopper. Andre er planteetere, lever av pollen, eller er rovdyr. Av de sistnevnte er særlig marihønene velkjente.

Økonomisk betydning

De aller fleste artene i denne gruppen er uten økonomisk betydning, men det finnes noen få som er regnet som skadedyr. Noen arter av glansbiller (Nitidulidae), særlig rapsglansbillen (Meligethes aeneus), kan gjøre skade ved å spise på blomster. Noen arter i familien skogflatbiller (Silvaniidae) kan gjøre skade på lagrede matvarer, særlig problematisk er tannet nøttebille (Oryzaephilus surinamensis) på melvarer. Bringebærbillen (Byturus tomentosus) gjør betydelig skade på blomster av bringebær og er hovedårsaken til "mark" i bringebærene. På den andre siden er mange av artene som lever som rovdyr å regne som nyttedyr da de angriper potensielle skadeinsekter. Marihøner (Coccinellidae) er viktige naturlige fiender for bladlus og skjoldlus, og noen arter har med hell blitt brukt i biologisk bekjemping av disse insektene. Noen av artene knyttet til død ved kan spise mange barkbiller, og slik bidra til å holde bestanden av disse nede.
CNN International

CNN International er en internasjonal, engelskspråklig TV-kanal som sender nyheter 24 timer i døgnet. Den eies av Time Warner, og samarbeider tett med CNN, som bare kringkastes i USA og Canada.
Kanalen er tilgjengelig i det meste av verden, og distribueres over satellitt og kabel. Den når ca. 200 millioner hjem og hotellrom i over 200 land. Kanalen er dermed verdens nest største nyhetskanal etter BBC World, og foran Al Jazeera English.
CNN International begynte sendingene sine i 1985, i første rekke rettet mot amerikanske forretningsreisende på hoteller. Opprinnelig bestod sendingene hovedsakelig av programmer fra de nasjonale TV-kanalene CNN og CNN Headline News, og CNN International hadde bare et spartansk innrettet studio i CNNs hovedkvarter i Atlanta. Etter 1992 økte imidlertid produksjonen av nyheter for internasjonale seere betydelig. Et nytt, stort studiokompleks ble bygget i 1994, etter at CNN International bestemte seg for å konkurrere med BBCs internasjonale nyhetssatsing, og CNN International etablerte seg som en stor, internasjonal nyhetskanal.
Utover på 1990-tallet bygget CNN International opp egne studiostaber i London og Hongkong i tillegg til hovedkvarteret i Atlanta. CNN International ble i 1997 oppdelt med ulike programskjemaer for fem regionale områder. Disse er Europa/Midtøsten/Afrika, Asia/stillehavsområdet, det østlige Asia, Latin-Amerika og Nord-Amerika.
Baby It's You (sang fra 1961)

The Beatles' versjon

Burt Bacharach var veldig stolt av det faktum at The Beatles hadde spilt inn en av hans komposisjoner på sitt britiske debutalbum. Gruppen spilte «Baby It's You» på sine konserter i 1962 og 1963. 11. februar 1963 befant de seg i Abbey Road Studios og blant de siste sangene de festet til teip var «Baby It's You». De spilte inn tre tagninger. Ni dager senere la produsent George Martin på celesta og piano uten at gruppen var tilstede i studio. Pianoet ble sløyfet under remiksing. Den ferdige innspillingen ble utgitt 22. mars 1963 på albumet Please Please Me. I USA ble den først utgitt 10. januar 1964 på albumet Introducing The Beatles (opprinnelig var det planlagt at sistnevnte album skulle bli utgitt 22. juni 1963).